灌口行司
高堂耸阴森，树影互回蔽。钩廊敞而修，翚跂各具势。亭后产松菊，凤仙乱花缀。蕉肥色欲滴，波神敡翠袂。迎晖焕光采，过雨添清霁。信美亦居此，而我怀多戾。种种中夜思，如草未经薙。侵晨步后檐，两目惊眄睇。江山足眺游，乡国渺迢递。石合岷山蹊，草漫巴山际。柴关信可陟，白水还易济。此日副所思，乡心难强制。
主题：思乡
情感：恐惧、惊讶、想家